**ИЗБОРНОМ ВЕЋУ ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета од марта 2022.године изабрани смо у Комисију за припрему и писање реферата о кандидатима за избор у звање ВАНРЕДНОГ ПРОФЕСОРА за ужу научну област ИСТОРИЈА СРПСКОГ НАРОДА У СРЕДЊЕМ ВЕКУ СА ИСТОРИЈСКОМ ГЕОГРАФИЈОМ И СТАРОСЛОВЕНСКИМ ЈЕЗИКОМ, са пуним радним временом, на одређено врем од пет година. На конкурс, објављен у огласним новинама *Послови*, 13. априла 2022. године, пријавио се један кандидат – др Марија Копривица, доцент на Одељењу за историју, Филозофског факултета у Београду. Увидом у конкурсну документацију Комисија је утврдила да је кандидаткиња приложила сва потребна документа и тиме испунила формалне услове конкурса. После пажљивог разматрања приспеле документације и радова кандидаткиње Комисија има част да Изборном већу поднесе следећи

**И З В Е Ш Т А Ј**

**Биографски подаци**

Др Марија Копривица је рођена 01.12.1981. године у Нишу, где је завршила основну и средњу школу. Филозофски факултет у Нишу, Одсек за историју уписала је 2000. године, а дипломирала 2005. Исте године је уписала постдипломске студије на Одељењу за историју (Катедра за историју српског народа у средњем веку са историјском географијом и старословенским језиком) Филозофског факултета у Београду, код проф. др Синише Мишића. Студије је окончала веома успешно (9,75) и у изузетно кратком року, одбранивши магистарски рад 2007. године. Докторску дисертацију *Попови и протопопови српске цркве у средњем веку* одбранила је у децембру 2011. године. Од 2010. ради на нашем факултету као истраживач – приправник, а од октобра исте године је ангажована у настави на Историјској географији. Током 2011. изабрана је у звање истраживача – сарадника, у звање научног сарадника изабрана је априла 2013.године. Децембра 2017. године изабрана је за доцента на Катедри за историју српског народа у средњем веку са историјском географијом и старословенским језиком. Ангажована је на обавезном предмету *Историја српског народа у средњем веку 1*, као и на изборним курсевима на четвртој години студија, на мастеру и докторским студијама. Ангаживана у више домаћих и иностраних научних удружења, члан програмских и уређивачких одбора научних скупова и публикација.

**Нучни рад и његова презентација**

**Монографије и студије**

Др Марија Копривица је 2013.године испунила услове за избор у звање научног сарадника и још тада је испунила и услове за избор у звање доцента. У овом периоду она је објавила своју магистарску тезу као обимну студију (*Нишка област од 1428.године до половине 16.века*, БГ 5, Пожаревац 2008, 1 – 133). По обиму ова студија испуњава критеријуме монографије.Успешно одбрањену докторску дисертацију М. Копривица је у нешто измењеном облику, објавила 2012.године (*Попови и протопопови Српске цркве у средњем веку*, Ниш 2012 М42). Садржај ове монографије и оцена детаљно су изнети у реферату за доцента, па се зато на њима не треба задржавати.

Нова монографија, која је један од услова за избор, М. Копривице носи наслов ***Властелинства и економија манастира средњовековне Србије* (М 42),** објављена 2022. године. Књига садржи 355 страна основног текста, плус спискови извора и литературе и регистри (391 стр). Овом монографијом ауторка је наставила своја истраживања историје Српске православне цркве у средњем веку. У осам поглавља М. Копривица је истражила и приказала ктиторство у средњовековној Србији, представила нам метохије и манастирска властелинства и манастирске људе. Она се позабавила и манастирским имунитетима, доходцима и уопште економијом манастира и његовом потрошњом. Из самог прегледа поглавља видљиво је интересовање ауторке за простор, привреду и социјалне односе у оквиру једне посебне заједнице каква је манастирска.

У својим истраживањима М. Копривица је поклонила пажњу свим доступним и познатим изворима, као и релевантној, обимној литератури. Својим истраживањима она је дала нов допринос познавању једног важног сегмента историје цркве, али и целокупног српског средњовековног друштва. Манастирска властелинства су представљала значајан сегмент привреде и друштва у српском средњем веку. То се посебно односи на краљевске манастире, задужбине владара, који су уједно били и међу најкрупнијим феудалним господарима, са властелинствима од по 50 – 60 села и разним другим приходима. Тек после ове монографије могуће је у целини сагледати улогу манастира у српском средњовековном друштву.

**Чланци и расправе**

У периоду до избора у звање доцента др М. Копривица је објавила више радова. Пошто су они претстављени у ранијем реферату овде ћемо се сажето осврнути на њих. У наведеним радовима М. Копривица је расправљала о наследности поповске службе, као и о питању протопопова и њихових надлежности и улоге у средњовековној српској цркви и друштву. Објавила је и рад о Добрич пољу који је историјско – географског карактера. За *Лесксикон градова и тргова средњовековних српских земаља* урадила је 11 одредница, међу којима се истичу оне о Пироту, Врању и Копријану. Три, од ових радова, објављена су у часопису *Црквене студије* (М 24).

Овде ћемо претставити детаљније радове који нису до сада приказивани у рефератима. Важно је истаћи да кандидаткиња својим целокупним научним радом далеко превзилази минималне услове за избор у звање ванредног професора, па стога старије радове није неопходно детаљно претстављати.

**Радови из карегорије М22 и М24**

*The Political Backgraund to the Establishment of the Slavic Nomocanon in the Therteenth Century,* Studies in Church History 56 (2020), Cambridge Univesity Рress, 78–92. (М22)

Направљен је искорак у начину сагледавања Законоправила Светог Саве као законског зборника. Истраживачки део рада је усмерен на политичку позадину настанка, кроз призму сложених црквених и државних односа почетком 13. века. Показано је да су политичке прилике знатно утицале на састав самог зборника, обадир текстова и тумачења канона. Сава је градећи занонски кодекс за потребе Српске цркве изоставио све прописе који указују на почасна права првенства византијског цара, а истовремено и прописе који указују на примарни положај Римског папе. Свесно је изостсвио законе из доба иконоборачке кризе. За кононски део зборника Сава користи старија Аристинова и Зонарина тумачиња, иако је Валсамонов рада на тумачењу канана већ био познат и заживео у пракси, али ставови овог каноничара нису одговарали деловању аутокефалне Српске цркве. Указано је њене специфичности закона садржаних у Законоправилу у односу на византијске узоре као и на старије словенске Номоканоне. Појава Законоправила је стављена у контекст јачања и истицања самосталности српске државе и тежње за формирањем независне државе и цркве. Коначно указано је да је овакав одабир закона и сатав зборника био прихватљив за остале словенске православне државе, те је брзо нашао примену у Бугарсој и Русији.

*Обавезе Српске цркве према Карејској ћелији у средњем веку*, Црквене студије 15 (2018), 509-518 (М24)

Рад обашњава порекло и природу материјалних давања Српскe архиепископијe и патријаршијe према Карејској ћелији Св.Саве Јерусалимског. Иако неколико докумената помињу овај вид давања у ранијим истраживањима није разрешено ово питање. Такође дати су и ближи хронолошки оквири за успостављања таквих односа. Изворни подаци указују да су архиепископи и патријарси имали право да прикупљају бир и врховину са неких Хиландарских, односно Карејских поседа, што је у истраживању појашњено и указује на постојање посебе епархије под директном јурисдикцијом поглавара Српске цркве. Поред покушаја да се приближно одреде оквири деловања такве епархије разматрана је и корелација са Хвостанском епископијом и митрополијом која је деловала на овом простору.

*Задужбине српских архиепископа средњег века*, Црквене студије 16/2 (2019), 145-155. (М24)

Задужбине поглавара Српске цркве у средњем веку уочене су као поседна група манастира, која је у условима српског средњег века окараткерисана као „архиепископски манастири“. За разлику од владарских и властеоских задужбина, у њима је сконцентрисана власт црквених лица и као ктитора и као духовних старешина, док су домени утицаја владара и световнох власти сведене на минимум. Пећки комлекс храмова представљен је као један од најрепрезентативнијих ове групе. Поред тога указао је и на остале архијерејске задужбине. Пажња је посвећена и ктиторским правима црквених лица и оваквим задужбинама. Сагледан је положај таквих храмова унутар Српске цркве, како у погледу епархијске организације, тако и у односу на остале манастире.

Владимир Алексић, Марија Копривица, *Територијани обим епископија српске цркве на почетку 13. века*, Црквене студије 16/2 (2019), 57–86. (М24)

Коаруторски рад са В. Алексићем, у коме је учињен велики напор да се одреди територијални опсег сваке од 11 првобитно основаних епископија Српске цркве (1220). Аутори указују на повезаност територијно-административних управних јединица средњовековне Србије, посебно „земаља“, са подручјем које је обухваћено епархијама. Размотрени су и решени неки значајнији проблеми граница и припадности одређених подручја црквеним јединицама. Уз текст је приложена клалитетна историјска карта српских еписикопија 1220.

Катарина Митровић, Марија Копривица, *Београдско-мачванска епископија између православља и католичанства (XI – преве деценије XIV века),* Прилози КЈИФ 82 (2016), 3–18 (М24)

Коауторски рад са Катарином Митровић (иако носи 2016 изашао је 2017, после избора у звање доцента). Детаљно је размотрена црквена организација на подручју Београда и шире околине у распону од 1018-1319. У раду се разматрају нека од кључних питања којима у досадашњим студијама није поклоњено довољно пажње: територијални опсег српске Мачванске епископије, проблем митрополије у Београду, организационе структуре Римске цркве у доба краља Драгутина, и коначно судбина Мачванске епископије и питање јурисдикције над православним живљем и свештенством у Мачванској бановини и околним крајевима после 1319. године. Указано је на могућност да је Српске цркве остала належна над великим бројем православних верника на овом подручју и у периодима када та територија није припадала српској држави.

**Радови из категорије М51**

*Постављање игумана у српским манастирима средњег века*, Београдски историјски гласник 8 (2017), 7–20. (М51)

Кроз истраживање манастирсих типика и повеља прати се начин постваља старешина у манастирима средњовековне Србије. Наглашена су права ктитора да поставља игумана у својој задужбини. Указано је на место и позицију игумана у законским споменицима, као и њивова политичка улога као чланова црквених и државних сабора.

*Харистикије у средњовековној Србији,* Београдски историјски гласник 11 (2020), 23−36. (М51)

Размотрена је тема коришћења манастирске имовине путем уступања добара одређеним личностима. Харистикије су у Византији 11. и 12. века биле веома заступљена појава и утицале су на развој манастира. Иако ова појава није у већем обиму заступљена у средњовековној Србији, постоје примери који показују да се манастирском имовином управљало и на овај начин. Поред тога што су наведени готово сви примери харистикија, указано је на заједничне одлике и специфичности, као и на значај познавања ове појаве за разумевање имовинских односа, ктиторских права, и у доказивању аутентичности појединих повеља.

*Повеља цара Стефана Душана Хиландару за забеле Понорац и Крушчицу и трг Книнац,* Стари српски архив 15 (2016), 109–130.

*Повеља патријарха Никодима за Карејску ћелију (1450, јун 15.),* Стари српски архив 16 (2017), 141–157.

*Повеља патријарха Саве IV о поклону челника Милоша Хиландару (1360/61. година)*, Стари српски архив 19 (2018), 37–49

Марија Копривица је у периоду 2017-2022 приредила нова критича издања три повеље за Стари српски архив. Поред новог читања и објављивања потпуног текста, исказана су аргументована стсновишта о аутентичности докумената, питањима хронологије издавања, као и повезаности са другим актима. У групу радова на критичком издавању историјских извора може се убројити и чланак:

**Радови из категорије М14 и М31**

*Последице укидања влашког статуса у Београдској нахији на демографску слику тог подручја*, у: Сеобе од антике до данас, ур: С. Вукадиновић, С. Бошков, И. Радуловић, Нови Сад 2020, 45-57. (М14)

Обрађене су демографске промене настале у трећој и четвртој деценији 16. века на подручју Београдске нахије у Османском царству. Посебно је размотрено укидања влашког статуса у овој нахији почетком четврте деценије 16. века, као и последице овог догађаја на промена у насељености. Сагледани су подаци из османских пописних дефтера из периода непосредно пре (1528) и после (1530, 1532, 1546. г). укидања повлашћеног положаја становништва. Истраживање је показало да укидање влашког статуса није довело до великих демогрфских осцилација, те да је уписивање у статус раје извршено мирно и без векилих таласа миграција.

Синиша Мишић, Марија Копривица, *Духовно подручје и границе зетске епархије у средњем веку*, у: Осам векова Српске православне цркве у Црној Гори, ур. Д. Бојовић, Центар за црквене студије, Ниш 2021, 31-45 (М14)

Коауторски рад са С.Мишићем у коме су прецизно утврђене границе и опсег зетске епархије у средњем веку. Показано је да је ова црквена област обухватала велику територију, која је знатно превазилазаила обим земље Зете у средњем веку. Зетска епископија се простирала на територују Травуније до граница Хумске земље, а на југу обухватала оба Пилота и простор до јужних граница српске државе. Нису уочене веће осцилације у територијаном обиму епархије до 15. века, када је услед политичких околности јурсдикција Зетског митрополита смањена.

*„Краљевски манастири“ у средњовековној Србији,* у: Српска краљевства у средњем веку, зборник радова са међународног научног скупа одржаног 15-17. септембра 2017. г. у Краљеву, Краљево- Београд 2017, 147-162 (М 31)

Манастири који су владарске задужбине су се издвајале не само својом монументалношћу и богатсвом већ и друштвеном улогом. Она је остваривана кроз учешће његових игумана у раду црквених и државних сабора. На основу расположивих извора побројани су манастири ове категорије. Указано је да је број краљевскох манатира једнак броју епископија чиме је постигнута равнотежа унутар тела у којима су деловали. Размотен је и однос краљевских задужбина према епископској власти и указано да они делују као ставропигијски манастири.

*Епископ Методије, савременик и сарадник Саве Немањића*, Византијско-словенска чтенија I, Зборник са научног скупа одржаног 25. новембра 2017. године на Универзитету у Нишу, ур. Д.Бојовић, Ниш 2018, 209-217. (М 14)

Указано је на могућност поистовећивања личности првог хиландарског игумана Методије са епископом истог имена који се помиње 1220. год. Методије је био близак сарадник Симеона и његових синова Саве и Стефана. Крајем 12. века овом монаху су поверене две мисије које спајају владарски и монашки део породице Немањић и обезбеђују материјална средства за грађење светогорског храма. Методија као епископа и латински извори у вези са послансвом упућеном папи 1220. године. Пошто није потврђено да је овај епископ имао своју епархију и није поменут у познатим нотацијама, отворено је питање постојања викарног епископа уз сам архепископски Жички престо.

*Утицај политичких околности на црквене прилике у Србији кнеза Лазара*, Византијско словенска чтенија IV, Зборник радова са научног скупа одржаног на Универзитету у Нишу 18. новембра 2020, Центар за црквене студије, Ниш 2021, 97-109. (М 14)

Преиспитана су становишта да је кнез Лазар уживао подршку Цркве већ од 1375. године као последица учешћа у измирењу српске и византијске патријаршије. Установљено је да Црква није имала велику улогу у јачању кнеза и проширењу његове државе, као и да моћ кнеза Лазра 1375 није била таква да је могао битно утицати на постављање патријарха. Тек након учвршћивања на власти и нове прерасподеле снага међу обласним господарима, на сабору 1379. године, довољно политички ојачао кнез Лазар је могао свој утицај да наметне у Цркви и постави Спиридона за патријарха.

**Радови из категорије М44**

*Придворци и средњовековној Србији*, у: Између Подунавља и Средоземља, ур. К. Митровић, А. Узелац, Пожаревац–Ниш 2021, 173-186.

Ово је прилог истраживању становништва са посебним задужењима у средњовековној Србији. Указано је на постојање и специфичности придвораца или дворана, скупине људи чија су задужења усмерена на опслуживање двора. Придворци са дечанског властелинства имају у повељама посебно уписане радне обавезе и давања, па је могуће упоредити их са положајем осталих зависних људи са посебним задужењима. Показано је да су имали мање аграрних дужности, које су вероварно биле надокнађене пословима у опслуживању свакодневних потреба манастира. На крају је указано и на топономастичку повезаност насеља назива Придворица (поменуто је 6 таквих на простору средњовековне Србије) са деловањем придвораца и дворана који су могли формирати посебнасела.

*„Уточиште болесним и немоћнима“ – болнице и стационари под окриљем српских средњовековних манастира,* у: Пошасти на тлу средњовековних српских земаља (епидемије – непогоде – глад), ур. С.Мишић, Филозофски факултет, Београд 2021, 117-132.

Први подаци о здравственим установама средњовековне Србије упућују на деловање болница у Студеници и Хиландару. Током средњег века ове установе се развијају и оснивају нове такође под окриљем манастира. Размотрена је институционална повезаност манастира и болница и при томе је указано на тенденцију да болнице постају економски самосталније, како што ктитори издвајају посебна средства намењена директно болницама. Издвојене су две врсте медицинских установа: лечилишта за акутне и излечиве болести и стационари за хронична и неизлечива стања. Третман пацијената и величина лечилишта у оваквим болницама пратио је тада позната медицинска знања, а поред тога у овим установама долази до изражаја медицинска етика према сиромашнима, убогима, и потпно изнемоглима, који су могли добити постељу, негу и уточиште.

*Власт Островица и нахија Рудник/Островица*, у: Рудник и Венчац са околином у средњем веку и раној модерни: зборник радова са научног скупа одржаног 21. октобра 2017. г. у Народном музеју у Аранђеловцу, ур. С.Мишић, М.Шуица, 71-84.

У компаративном приступу сагледана је територијално управне организације рудничког подручја у средњовековној Србији и у првим вековима османске владавине. У последњим деценијама деловања српске Деспотовине деловала је влст Островица са седиштем у истименој тврђави. На основу првих османских пописа изнети су подаци о деловању нахије чије је седиште била ова погранична тврђава. Уочене су разлике у обиму између средњовековних и османсих територијално- управних јединица, тако да је власт Бореч највероватније припојена севернијој и значајнијој управној јединици. Током прве половине 16. века рударски град Рудник преузима примат као центар, док тврђава Островица губи значај.

*Идиоритамско монаштво у средњовековној Србији*, у: Д. Бојовић (ур.),Православно монаштво, зборник радова са научног скупа одржаног 8. марта 2019. године у манастиру Липовац, 167-180.

Рад обрађује недовољно истражену појаву идиоритмије у српском средњовековном монаштву. Ова појава се развила из киновијског типа монаштва у позном средњем веку, a одликује се већом самосталношћу монаха. Размотрене су одредбе Душановог законика,као и манстирсих повеља које указују на постојање веома либералног облика монашта у средњовековној Србији у коме калуђери станују у својим кућама. Овим радом је учињен покушај да се размотре узроци ове појаве, њене размере и последице.

Као што је видљиво из приказа радова др Марија Копривица се у протеклом периоду бавила историјом цркце, пре свега Српске православне цркве. Правилно је уочила да се структура српског средњовековног друштва може најдетаљније проучавати преко изучавања деловања цркве и њених органа. За то су најважније дипломатичка грађа и правни споменици који регулишу читав низ питања, као што су породица и њена функција у друштву. Поред црквених тема, М. Копривица се бавила и управном организацијом у српској држави, социјалном структуром и историјско – географским темама. У свим овим областима показала је одличне резултате и својим истраживањима унапредила наша знања о поменутим темама. М. Копривица је приступила и критичком издавању дипломатичке грађе где је такође постигла значајне резултате издајући хрисовуље које су проблематичне и за које је требало уложити озбиљан труд како би се приредило њихово критичко издање. М. Копривица је, као уредник и аутор, учествовала у изради колективне монографије *Шумадија у 15. веку*, где је кроз 4 ауторска поглавља (преко 80 страна текста) дала драгоцен допринос изради ове монографије као заједничког дела на пројекту *Насеља и становништво српских земаља у позном средњем веку.*

Др Марија Копривица је показала завидну озбиљност у раду, систематичност у истраживањима и посвећеност српском средњем веку. У свом досадашњем раду је постигла већ озбиљне резултате који ће остати као трајна вредност у српској историографији. На утицај у научној јавности указује и њена цитираност, која само у часописима прелази 10 хетероцитата.

**Педагошки рад**

Др Марија Копривица је у периоду од 2017. до 2022.године била ангажована у настави на основним студијама (вежбе) и као ментор на мастер студијама након избора у звање доцента. Ту је показала добре резултате и на студенским еваулацијама добијала високе оцене (од 3,90 до 5,00). Због ситуације са Ковидом 19, еваулације нису биле редовне, па су и оцене нередовне. У раду са докторантима показала је разумевање, толерантност и стручну способност да помогне млађим колегама. Учествовала је у одбрани две докторске дисертације (Срђан Младеновић, Милорад Обрадовић). На свом обавезном предмету и на курсевима марљиво држи наставу, увек је припремљена за своје часове, редовно одржава консултације са студентима.

**Закључак**

На основу изложених чињеница о научном раду кандидаткиње, о њеним педагошким способностима и досадашњем раду Комисија је једногласно закључила да Изборном већу Филозофског факултета Универзитета у Београду **предложи да др Марију Копривицу изабере у звање ВАНРЕДНОГ ПРОФЕСОРА** за ужу научну област ИСТОРИЈА СРПСКОГ НАРОДА У СРЕДЊЕМ ВЕКУ СА ИСТОРИЈСКОМ ГЕОГРАФИЈОМ И СТАРОСЛОВЕНСКИМ ЈЕЗИКОМ.

У Београду, 04. 05. 2022.

Чланови Комисије:

Др Синиша Мишић, редовни професор

Филозофски факултет, Београд

Др Снежана Божанић, редовни професор

Филозофски факултет, Нови Сад

Др Марко Шуица, редовни професор

Филозофски факултет, Београд